মার্শের দুর্ধর্ষ সেঞ্চুরিতে বাংলাদেশকে সহজেই হারাল অস্ট্রেলিয়া
ভারতের পুনে-তে বিশ্বকাপে তাদের শেষ ম্যাচে আজ (শনিবার) বাংলাদেশ অস্ট্রেলিয়ার কাছে আট উইকেটের বড় ব্যবধানে হেরে গেছে।
অস্ট্রেলিয়া টসে জিতে বাংলাদেশকে প্রথমে ব্যাট করতে পাঠানোর পর তারা নির্ধারিত ৫০ ওভারে ৮ উইকেট হারিয়ে ৩০৬ রান তুলেছিল।
কিন্তু তিন নম্বরে নামা মিচেল মার্শের ১৩২ বলে করা ১৭৭ নট আউটের ওপর ভর করে অস্ট্রেলিয়া খুব সহজেই জেতার লক্ষ্যে পৌঁছে যায়।
অস্ট্রেলিয়া ৪৪ ওভার ৪ বলে মাত্র দুই উইকেট হারিয়েই জয়ের জন্য প্রয়োজনীয় ৩০৭ রান তুলে নেয়। মার্শ ছাড়াও তখন ক্রিজে নট আউট ছিলেন স্টিভ স্মিথ (৬৪ বলে ৬৩)।
অস্ট্রেলিয়ার ইনিংসে তৃতীয় ওভারেই ওপেনার ট্র্যাভিস হেডকে বোল্ড করে তাসকিন আহমেদ শুরুতেই তাদের একটা বড় ঝটকা দিলেও বাংলাদেশ সেই চাপটা ধরে রাখতে পারেনি।
দ্বিতীয় উইকেট জুটিতে ডেভিড ওয়ার্নার (৫৩) ও মিচেল মার্শ মোট ১২০ রান তুলে ধীরে ধীরে ম্যাচের রাশ হাতে তুলে নেন।
২৩তম ওভারে মুস্তাফিজুর রহমানের বলে ওয়ার্নার ফিরে গেলেও এর পর মার্শের সঙ্গে যোগ দেন স্মিথ – তারা দু’জনে মিলে খুব সহজেই দলকে টার্গেটে পৌঁছে দেন।
এর আগে প্রধানত তওহিদ হৃদয়ের ৭৪ আর অধিনায়ক নাজমুল হোসেন শান্তর ৪৫ রানের দারুণ ইনিংসের সুবাদে পুনে-তে বিশ্বকাপে তাদের শেষ ম্যাচে বাংলাদেশ টুর্নামেন্টে প্রথমবারের মতো তিনশো রান অতিক্রম করেছিল।
বাংলাদেশ ইনিংসের পর ইএসপিএন-ক্রিকইনফোর ‘উইন প্রোবেবিলিটি’ সূচকে বাংলাদেশের জেতার সম্ভাবনা ৬৬.৪৫ শতাংশ বলেও বলা হচ্ছিল।
তাদের মতে, অস্ট্রেলিয়া জিততে পারে সেই সম্ভাবনা তখন ছিল শতকরা ৩৩.৫৫ ভাগ। পরে কিন্তু অস্ট্রেলিয়ানরা সেই পূর্বাভাস নস্যাত্ করে দিয়েছে অনায়াসেই।
পুনের ব্যাটিং সহায়ক উইকেটে প্রথম পাওয়ার প্লে-তেও বাংলাদেশ কোনও উইকেট না-হারিয়ে ৬২ রান তুলেছিল।
দুই ওপেনার তানজিদ হাসান তামিম (৩৬) ও লিটন দাস (৩৬) তাদের জুটিতে তোলেন ৭৬ রান।
এর আগে চলতি বিশ্বকাপে ওপেনিং জুটিতে বাংলাদেশের সর্বোচ্চ রান ছিল ৯৩, আর সেটাও ছিল এই একই মাঠে – ভারতের বিরুদ্ধে তিন সপ্তাহেরও বেশি আগে।
বিশ্বকাপে বাংলাদেশের ওপেনিং পার্টনারশিপ ও টপ অর্ডার লাগাতার ব্যর্থ হলেও শেষ ম্যাচটি ছিল অবশ্যই দারুণ ব্যতিক্রম।
দলের প্রথম পাঁচজন ব্যাটসম্যানই এদিন ভদ্রস্থ রান করেছেন, তবে হাফ সেঞ্চুরি পেয়েছেন একমাত্র তওহিদ হৃদয়ই।
বাংলাদেশ ইনিংসে এদিন রান আউট হয়েছেন মোট তিনজন – অধিনায়ক শান্ত, মাহমুদুল্লাহ ও নাসুম আহমেদ।
অস্ট্রেলিয়ার অ্যাডাম জাম্পা ও শন অ্যাবট দুটি করে উইকেট পেয়েছেন। মার্কাস স্টয়নিস পেয়েছেন একটি।
আঘাতের জন্য এই ম্যাচে খেলতে পারেননি বাংলাদেশ দলের নিয়মিত ক্যাপে্টন সাকিব আল হাসান।
অন্য দিকে আফগানিস্তানের বিরুদ্ধে অস্ট্রেলিয়ার আগের ম্যাচে অবিশ্বাস্য ম্যাচ-জেতানো ইনিংস খেলা গ্লেন ম্যাক্সওয়েল-কেও পুনে-তে তারা খেলায়নি।
বিশ্বকাপের পয়েন্টস টেবিলে বাংলাদেশ এখন রয়েছে আট নম্বরে – তাদের অবস্থান শুধু শ্রীলঙ্কা ও নেদারল্যান্ডসের ওপরে।
কাল (রবিবার) নেদারল্যান্ডস যদি টুর্নামেন্টের সুপার-ফেভারিট ভারতকে হারিয়ে দেওয়ার মতো ‘অঘটন’ না-ঘটাতে পারে তাহলে বাংলাদেশের ২০২৫-এ পাকিস্তানের মাটিতে অনুষ্ঠেয় চ্যাম্পিয়ন্স ট্রফিতে খেলাও নিশ্চিত।
আগামীকাল অস্ট্রেলিয়ার বিপক্ষে বিশ্বকাপের ম্যাচ দিয়ে বাংলাদেশ ক্রিকেট দলের হতাশাজনক বিশ্বকাপ আসর শেষ হতে যাচ্ছে।
এরই মধ্যে ফাস্ট বোলিং কোচ অ্যালান ডোনাল্ড এবং কম্পিউটার বিশ্লেষক শ্রিনিবাস চন্দ্রশেখরন নিজেদের বিদায় ঘোষণা দিয়েছেন।
অ্যালান ডোনাল্ডের সাথে বাংলাদেশ ক্রিকেট বোর্ডের চুক্তি ছিল এই নভেম্বর মাস পর্যন্ত।
তবে অস্ট্রেলিয়ার বিপক্ষে পুনেতে ম্যাচের পরেই মুম্বাই থেকে সরাসরি দক্ষিণ আফ্রিকার ফ্লাইট ধরবেন অ্যালান ডোনাল্ড।
ক্রিকইনফোকে দেয়া এক সাক্ষাৎকারে অ্যালান ডোনাল্ড মন্তব্য করেছেন যে বিশ্বকাপের পর আরো এক বছরের জন্য বাংলাদেশের কোচ হিসেবে চুক্তির মেয়াদ বাড়ানোর ইচ্ছা থাকলেও সেই চিন্তা থেকে সরে এসেছেন তিনি।
পরিবারকে সময় দেয়ার জন্যই এমন সিদ্ধান্ত নিয়েছেন ক্রিকইনফোকে জানান মি., ডোনাল্ড।
তিনি বলেন, "আমি ভেবে দেখেছি এক বছর অনেক লম্বা সময়। আর এই সময়ের মধ্যে দলের সূচীও অনেক ব্যস্ত। আমার মনে হয়েছে যে এখন আমার পরিবার নিয়ে চিন্তা করা উচিৎ।"
বাংলাদেশের ক্রিকেটে কোচদের বিদায়বেলায় বোর্ডের সাথে সম্পর্কের অবনতি যেন অবধারিত।
ডোনাল্ডের বেলাতেও তার ব্যতিক্রম হয়নি।
সাকিব আল হাসান ও অ্যাঞ্জেলো ম্যাথুজের বহুল আলোচিত টাইম আউটের পর অ্যালান ডোনাল্ড একটি সাক্ষাৎকারে বলেছিলেন তার এই ধরনের ডিসমিসাল পছন্দ হয়নি একেবারেই।
পরে বাংলাদেশ ক্রিকেট বোর্ডে ডোনাল্ডকে একটি কারণ দর্শানো নোটিশ পাঠিয়েছে এবং নিজেদের অসন্তোষের কথা জানিয়েছেন।
এছাড়া বাংলাদেশ ক্রিকেট দলের সাথে প্রায় ৬ বছর ধরে কাজ করা বিশ্লেষক শ্রিনিবাস চন্দ্রশেখরনও একটি ফেসবুক পোস্ট দিয়ে জানিয়েছেন আর থাকছেন না তিনি সাকিব-মুশফিকদের দলের সঙ্গে।
তবে তিনি বাংলাদেশে কাজ করবেন আবারও, সামনের বাংলাদেশ প্রিমিয়ার লিগে রংপুর রাইডার্সের অ্যানালিস্ট হিসেবে দেখা যাবে এই ভারতীয় বিশ্লেষককে।
ক্রিকেট বিশ্বকাপ ২০২৩ এর সেমিফাইনাল লাইন আপ অনেকটাই নিশ্চিত, কারণ পাকিস্তান ও আফগানিস্তান আপাত দৃষ্টিতে অসম্ভব এক সমীকরণের সামনে দাঁড়িয়ে আছে।
সেক্ষেত্রে এক সেমিফাইনালে মুখোমুখি হবে অস্ট্রেলিয়া ও দক্ষিণ আফ্রিকা আরেক সেমিফাইনালে মুখোমুখি হবে ভারত ও নিউজিল্যান্ড।
পাকিস্তানের বিদায় অনেকটাই নিশ্চিত হওয়ার পর চিরপ্রতিদ্বন্দ্বী ভারতের সাবেক ক্রিকেটার ভিরেন্দর সেহওয়াগ সোশাল মিডিয়া প্ল্যাটফর্ম এক্সে (সাবেক টুইটার)- লিখেছেন, “পাকিস্তান জিন্দাভাগ”।
পাকিস্তানের স্লোগান, পাকিস্তান জিন্দাবাদকে বিকৃত করে ভারতের সাবেক এই ওপেনিং ব্যাটার এই টুইটটি করেছেন।
যেখানে ভারতেরই অনেকে সেহওয়াগের এমন টুইটের বিরোধিতা করে মন্তব্য করছেন।
একজন লিখেছেন, “এসব কাজ সমর্থকদের মানায়। আপনি একজন ক্রিকেটার ছিলেন, আপনার এমন কোনও পোস্ট দেয়া উচিৎ হয়নি”।
সেহওয়াগ তার টুইটে যুক্ত করে দিয়েছেন, “সাবধানে বাড়ি যাবেন”।
স্পষ্টতই প্রতিবেশী এবং চিরপ্রতিদ্বন্দ্বী দেশ পাকিস্তানের বিশ্বকাপ যাত্রা একরকম শেষ হয়ে যাওয়াতে নিজের আনন্দ লুকোতে পারছেন না সেহওয়াগ।
এটাকে আবার সমর্থকরাই মনে করছেন, “ক্রিকেটারের জন্য এমন আচরণ বাড়াবাড়ি”।
পাকিস্তানের এখন একটা ম্যাচই বাকি ইংল্যান্ডের বিপক্ষে।
সেই ম্যাচের আগে পাকিস্তানে চোখ ছিল শ্রীলঙ্কা বনাম নিউজিল্যান্ডের মধ্যকার ম্যাচের দিকে।
এই ম্যাচে শ্রীলঙ্কা জয় পেলে বা কোনও কারণে এই ম্যাচের কোনও ফলাফল না এলে পাকিস্তান ইংল্যান্ডের বিপক্ষে জিতলেই পয়েন্ট তালিকায় সুবিধাজনক একটা অবস্থানে চলে আসতো।
কিন্তু পাকিস্তানকে চূড়ান্ত হতাশ করেছেন শ্রীলঙ্কান ব্যাটাররা।
নিউজিল্যান্ডের বিপক্ষে শেষ ম্যাচে ৪৬ ওভার ব্যাট করে মাত্র ১৭১ রান তুলতে পেরেছে শ্রীলঙ্কা।
এটা নিয়েও ভিরেন্দর সেহওয়াগ সামাজিক যোগাযোগ মাধ্যমে মজা করেছেন।
তিনি লিখেছেন, “পাকিস্তানের মজার বিষয় হচ্ছে তারা যেই দল সমর্থন করা শুরু করে তারা পাকিস্তানের মতো খেলা শুরু করে”।
নিউজিল্যান্ড মাত্র ২৩ ওভারেই এই রান তাড়া করে জয় তুলে নেয় এবং তাদের সেমিফাইনালে জায়গা অনেকটাই নিশ্চিত করে।
‘অনেকটাই’ বলতে হচ্ছে এর কারণ পাকিস্তানের এখনও কাগজে কলমে সুযোগ রয়েছে।
তবে মাঠে সেটাকে অসম্ভবই বলছেন বিশ্লেষকরা।
পাকিস্তান যদি ইংল্যান্ডের বিপক্ষে আগে ব্যাট করে তবে ২৮৭ রানের ব্যবধানে জিততে হবে।
যদি পরে ব্যাট করে আড়াই ওভারের মধ্যে রান তাড়া করতে হবে।
আফগানিস্তানের জন্য এই সংখ্যার লড়াইটা আরও অবাস্তব, আজ দক্ষিণ আফ্রিকার বিপক্ষে আহমেবাদাদে আফগানিস্তান মাঠে নামবে।
এই ম্যাচে দক্ষিণ আফ্রিকাকে ৪৩৮ রানের ব্যবধানে হারাতে পারলে নিউজিল্যান্ডের নেট রান রেট টপকাতে পারবে আফগানিস্তান।
এ কারণেই ধরে নেয়া হচ্ছে নিউজিল্যান্ড সেমিফাইনাল খেলছে।
সেমিফাইনালের একটা স্পটই ফাঁকা ছিল, ভারতের প্রতিপক্ষ হিসেবে সেখানে নিউজিল্যান্ডই খেলছে সব ঠিকঠাক থাকলে।
ইতোমধ্যে ২০১৯ বিশ্বকাপের স্মৃতিচারণ শুরু হয়ে গেছে।
ম্যানচেস্টারের সেই সেমিফাইনাল নিয়ে আলোচনা এখনও প্রায়ই শোনা যায়, নানা ঘটনার কারণেই ক্রিকেট অনুরাগীদের স্মৃতিতে গেঁথে গেছে সেই ম্যাচটি।
রস টেলর, কেইন উইলিয়ামসনের জুটি, জাদেজার ঝড়ো ইনিংস, ধোনির সংগ্রামী ফিফটি এবং মার্টিন গাপটিলের ডিরেক্ট থ্রোতে ধোনির রানআউট।
নিউজিল্যান্ডের করা ২৩৯ রানের লক্ষ্য তাড়া করতে নেমে ভারত ২২১ রানে অলআউট হয়ে গিয়েছিল।
প্রথম তিন রানেই তিন উইকেট হারিয়েছিল ভারত, ম্যাচসেরা হয়েছিলেন নিউজিল্যান্ডের ফাস্ট বোলার ম্যাট হেনরি।
চলতি বিশ্বকাপের মাঝেই ম্যাট হেনরি চোট পেয়ে দল থেকে ছিটকে গিয়েছেন।
এবারে ট্রেন্ট বোল্ট আছেন, এই বিশ্বকাপটা বোল্ট ঠিক তার ছন্দে ছিলেন না, তবে তিনি ফিরে আসছেন ধীরে ধীরে।
গত ম্যাচে তিনি বিশ্বকাপের ইতিহাসে ষষ্ঠ বোলার হিসেবে ৫০ উইকেটের মাইলফলক স্পর্শ করেছেন।
২০১৫, ২০১৯ বিশ্বকাপে ভারত সেমিফাইনালে বাদ পড়ে গিয়েছিল, এবার আবার নিউজিল্যান্ডের বিপক্ষেই খেলা, তাই ভারতকে খানিকটা ‘নার্ভাস’ মনে করছেন বিশ্লেষকরা।
১৫ই নভেম্বর মুম্বাইয়ে সম্ভাব্য সেমিফাইনাল নিয়ে ট্রেন্ট বোল্ট গণমাধ্যমে বলেছেন, “ভারতের মনে কী আছে সেটা তো এখনই বলতে পারছি না। তবে বিশ্বকাপে ভারতের বিপক্ষে মুম্বাইয়ে বড় ম্যাচ খেলার চেয়ে ভালো আর কিছু হতেই পারে না। আমাদের জায়গা থেকে আমরা এই পর্যায়ে আসার জন্য সর্বোচ্চ চেষ্টা দিয়ে খেলেছি এখন দেখা যাক কী হয়”।
নিউজিল্যান্ডের বিপক্ষে আইসিসি ইভেন্টে ভারতের রেকর্ড ভালো না, এ কারণেই এই ম্যাচ নিয়ে বাড়তি আলোচনা শুরু হয়ে গেছে।

ভারতের পুনে-তে বিশ্বকাপে তাদের শেষ ম্যাচে আজ (শনিবার) বাংলাদেশ অস্ট্রেলিয়ার কাছে আট উইকেটের বড় ব্যবধানে হেরে গেছে।